《蔡元度话其子能言前世事江晦叔有诗次韵》
宋代·李复

应感随缘各有因，一源真寂自无尘。
须知此物非他物，能悟前身是后身。
叔子探环乔木在，房公发石旧书新。
区中谁是王文度，订印曾逢竺上人。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。